CPF มอบผลิตภัณฑ์อาหาร “ผู้ว่าฯนครนายก” หนุนบุคลากรการแพทย์ฝ่า “โควิด-19”
CPF มอบผลิตภัณฑ์อาหาร "ผู้ว่าฯนครนายก" หนุนบุคลากรการแพทย์ฝ่า "โควิด-19"
25 พ.ค. 2564

บริษัท เจริญโภคภัณฑ์อาหาร จำกัด (มหาชน) หรือ CPF เดินหน้าโครงการ “CPF ส่งอาหารจากใจ ร่วมต้านภัยโควิด-19” ตามนโยบายของเครือเจริญโภคภัณฑ์ ส่งมอบผลิตภัณฑ์ไข่ไก่ อาหารพร้อมทาน และน้ำดื่ม แก่ นายอำพล อังคภากรณ์กุล ผู้ว่าราชการจังหวัดนครนายก เพื่อสนับสนุนการปฏิบัติหน้าที่ของแพทย์ พยาบาล และบุคลาการทางการแพทย์ในโรงพยาบาลพื้นที่จังหวัดนครนายก อาทิ โรงพยาบาลนครนายก โรงพยาบาลบ้านนา โรงพยาบาลองครักษ์ รวมถึงผู้กักตัวเฝ้าระวัง 14 วัน โดยมี นายวราราชย์ เรืองศรี รองกรรมการผู้จัดการ พร้อมด้วย นายชัยศักดิ์ จิตรัว ผู้ช่วยกรรมการผู้จัดการ และชาว CPF จิตอาสา เป็นผู้แทนบริษัทฯ ร่วมมอบ ณ ศาลากลางจังหวัดนครนายก
โดยนายอำพล อังคภากรณ์กุล ผู้ว่าราชการจังหวัดนครนายก กล่าวว่า สถานการณ์การระบาดโควิด-19 ใน จ.นครนายก มีผู้ป่วยประมาณ 200 ราย ซึ่งทางจังหวัดยังคงมาตรการของภาครัฐอย่างเข้มงวด จึงอยากขอความร่วมมือของพี่น้องประชาชนในพื้นที่ปฏิบัติตาม และเชิญชวนลงทะเบียนเข้ารับวัคซีนในแอปพลิเคชันหมอพร้อม เพื่อสร้างภูมิคุ้มกันหมู่ให้ประเทศไทยผ่านพ้นวิกฤตนี้ไปอย่างรวดเร็ว
“วันนี้ต้องขอบคุณซีพีเอฟ ที่นำไข่ไก่สดและผลิตภัณฑ์ไข่พร้อมทานมามอบให้ ซึ่งหน่วยงานที่เกี่ยวข้องจะนำไปจัดสรรให้เหมาะสมแก่โรงพยาบาลหลักและโรงพยาบาลสนาม รวมถึงกลุ่มเปราะบางที่ได้รับผลกระทบจากสถานการณ์โควิด และยินดีหากภาคเอกชนจะเข้ามาช่วยเหลือชาวนครนายก”
ด้าน นายวราราชย์ เรืองศรี รองกรรมการผู้จัดการ ซีพีเอฟ กล่าวว่า ซีพีเอฟ ขอเป็นส่วนหนึ่งในการสนับสนุนภารกิจบุคลากรด้านสาธารณสุข รวมทั้งผู้กักตัวเฝ้าระวัง ให้ได้ทานอาหารอร่อย สะอาด ปลอดภัย และมีประโยชน์ต่อร่างกายอย่างเพียงพอ โดยนำไข่ไก่สด จำนวน 10,000 ฟอง ผลิตภัณฑ์ไข่แปรรูปพร้อมทาน ทั้งไข่ต้มปอกเปลือก ไข่สมุนไพร ไข่ตุ๋น และเบอร์เกอร์รวมทั้งสิ้น 4,000 แพ็ค ตลอดจนน้ำดื่ม มามอบให้กับพ่อเมืองนครนายก เพื่อร่วมเป็นกำลังใจให้ทุกคนมีแรงกายแรงใจสู้กับเชื้อโควิดและสามารถผ่านวิกฤตระลอกนี้ไปได้โดยเร็ว”
อนึ่ง CPF ริเริ่มโครงการ “CPF ส่งอาหารจากใจ ร่วมต้านภัยโควิด-19” ตั้งแต่ปี 2563 จนถึงปัจจุบัน ตามนโยบายของนายธนินท์ เจียรวนนท์ ท่านประธานอาวุโสเครือเจริญโภคภัณฑ์ ที่ต้องการให้ทุกบริษัทในเครือร่วมช่วยเหลือสังคมในสถานการณ์โควิด-19 ภายใต้โครงการ “ซีพีร้อยเรียงใจ สู้ภัยโควิด-19”
ทั้งนี้ วิกฤตโควิด จากวันแรก…ถึงวันนี้ เครือซีพีและ CPF มอบอาหารพร้อมทาน เพื่อบุคลากรทางการแพทย์และพี่น้องคนไทยแล้วหลายล้านแพ็ค รวมถึงน้ำดื่มและเครื่องดื่มเพื่อสุขภาพ iMU ตลอดจนวัตถุดิบอาหารสดและเครื่องปรุงรส สำหรับนำไปปรุงอาหารพร้อมทาน แก่โรงพยาบาลหลัก โรงพยาบาลสนาม และหน่วยงานต่างๆ ทั่วประเทศกว่า 300 แห่ง เพื่อสร้างความมั่นคงทางอาหารให้คนไทยและประชากรโลกอย่างเพียงพอ ภายใต้วิสัยทัศน์ “ครัวของโลก” ตามหลักปรัชญา 3 ประโยชน์สู่ความยั่งยืน และยังคงเดินหน้าเติมเสบียงอย่างต่อเนื่อง เพื่อร่วมเป็นส่วนหนึ่งของ “ทีมประเทศไทย” ที่จะก้าวผ่านวิกฤตโควิดไปด้วยกัน